หุ้น24พ.ค.ปิดบวก10.27จุด
หุ้น24พ.ค.ผันผวนตลอดวันก่อนปิดที่ 1,064.24 จุด เพิ่มขึ้น 10.27จุด มูลค่าซื้อขาย 31,236ล้านบาท
24 พ.ค. 2554

หุ้น24พ.ค.ผันผวนตลอดวันก่อนปิดที่ 1,064.24 จุด เพิ่มขึ้น 10.27จุด มูลค่าซื้อขาย 31,236ล้านบาท
ตลาดหุ้นวันที่ 24 พ.ค. ดัชนีมีความผันผวนสูง และมาปิดตลาดที่ระดับ1,064.24 จุด เพิ่มขึ้น 10.27 จุด หรือ 0.97% มูลค่าการซื้อขาย 31,236 ล้านบาท 
นายสมชาย เอนกทวีผล ผู้อำนวยการ ฝ่ายวิเคราะห์หลักทรัพย์ บล.ฟินันเซีย ไซรัส  กล่าวว่า ดัชนีหุ้นไทยกลับมาบวกแรงในช่วงท้ายตลาด เป็นการฟื้นตัวตามทิศทางตลาดหุ้นต่างประเทศที่ส่วนใหญ่เริ่มปรับเพิ่มขึ้น หลังปรับลดลงแรงในวานก่อน จากความกังวลเรื่องหนี้สินในยุโรป
ส่วนแนวโน้ม ดัชนียังมีโอกาสปรับเพิ่มขึ้นต่อเนื่อง เพราะคาดว่าแรงเทขายของนักลงทุนต่างชาติน่าจะเบาบางลง โดยต้องติดตามปัญหาหนี้สาธารณะในยุโรปประกอบการลงทุน ซึ่งประเมินแนวรับที่ 1,055-1,060 จุด และแนวต้านที่ 1,070-1,075 จุด 
ด้านกลยุทธ์ แนะนำเก็งกำไร หากดัชนีเพิ่มขึ้นบริเวณแนวต้านควรเทขายทำกำไร และหากยังไม่มีปัจจัยบวกใหม่ๆ เข้ามากระตุ้นการลงทุน เมื่อดัชนีปรับลดลงแนะนำให้เข้าซื้อหุ้นรายตัวที่มีขนาดกลาง เพราะหุ้นขนาดใหญ่ยังมีความเสี่ยงจากแรงเทขายของนักลงทุนต่างชาติ